जानल-मानल आलोचक, लेखक आचार्य हजारी प्रसाद द्विवेदी संस्कृत पंडितन के लमहर परंपरा के सबसे बड़ उत्तराधिकारी रहले- खास कऽ के ज्योतिष आ गणित खातिर. उनका गुरुदेव रवींद्रनाथ ठाकुरो के साथ मिलल. द्विवेदी जी अउर सुविख्यात पत्रकार पं. बनारसीदास चतुर्वेदी के आपसे में खूब दोस्ती रहे. कोलकाता से छपेवाला विशाल भारत हिंदी मासिक के संपादक रहल पंडित जी के हिंदी पत्रकारिता में साक्षात्कार विधा के परिमार्जित करे के श्रेय दीहल जाला. पंडित जी के लिखल गइल एह चिट्ठी में आचार्य द्विवेदी के जिनगी से जुड़ल जानकारी के साथे साहित्य के उनकर रुचि-अरुचि आ कई विषय पऽ उनकर बेबाक मत के जानकारियो मिलेला.
श्रद्घेय पंडित जी, 7 मई, 1936
प्रणाम!
कृपा-पत्र मिलल. एह हफ्ता शायद हमार आवल ना हो सकी, काहेंकि लइका के थोड़ा-सा एंफ्लुएंजा जइसन हो गइल बा. हमरा ई सुन के बड़ा खुशी भइल कि अज्ञेय जी आ गइल बाड़े. हम जइसे होई, समय निकाल के उनकर दर्शन करे आइब, बाकिर ऊ कब तक ठहरिहें? राउर मकान मालिक महोदय कृपा कइले कि हमरा खातिर ठहरे के प्रबंध कऽ देले, एकरा खातिर हम उनकर आभारी बानी. अबहीं हमरा खातिर कवनो कमरा खाली रखे के जरुरत नइखे. जब हम आइब तऽ ओकरा दू दिन पहिले रउरा के चिट्ठी लिखब. ओही समय प्रबंध कऽ लीहल आछा होई. श्री हरि बाबू के बारे में लिख के हम भेजले बानी. आशा बा मिल गइल होई. रउआ ओकरा सुधार लेब. हम इहे सोच के लिखले बानी कि रउआ ओकरा सुधारब. स्केच हमरा से ना लिखल जाला. फोटो एह चिट्ठी के साथे भेज रहल बानी. एकरा में से जे पसंद आई, छाप देब. रथी बाबू कहले बाड़े कि ऊ लोग अगर निगेटिव पऽ से एनलार्ज कऽ के छपिहऽ तऽ फोटो ढेर सुंदर उतरी. एही खातिर निगेटिवो भेज रहल बानी. (दोसरा कार्ड पऽ) एक बात अउर, रथी बाबू के कहला पऽ एगो फ्रेंच नौजवान ई फोटो लेले रहे. एह संबंध में उनकर सामान्य कुछ खर्चो भइल बा. रथी बाबू से पूछला पऽ ऊ कहले कि हम पूछ के उनका दे देब बाकिर हम समझऽतानी कि ओह खर्च के हमनी के दे देब जा तऽ नीमन होई. केतना खर्च भइल बा, ई तऽ ऊ अबहीं बतइले नइखन. श्री चंद्रगुप्त जी एह महीना के सरस्वती में शांति निकेतन के अनुभव नाम से एगो सुंदर लेख लिखले बाड़े. हमनी के सौभाग्य बा कि उनका आपन अनुभव के ऊ अंश भूल गइल बा, जेकरा में हमनी के असावधानी से एक वक्त उनका जल-पान ना मिले के चलते कष्ट भइल रहे. हम अबहीं तक शर्मिंदा बानी. जैनेंद्र जी का कलकत्ते में बाड़े? उनका अउर सुदर्शनो जी के जुलाई में व्याख्यान खातिर बोलावे के चाहीं. नाटकन के बारे में केकरा बोलावल जाव? एह छुट्टियन में लोगन के निमंत्रित कइल नीमन होइत. रउआ आपन तइयारी राखऽब (पत्रकार कला) अगस्त में रउआ के बोले के पड़ी. एहिजा सब कुशल बा. गुरुदेव काल्ह कलकत्ता खातिर रवाना हो गइले. एडवर्ड कारपेंटर रउआ कुछ दिन अउर रख सकऽतानी.
राउर
हजारी प्रसाद
bho_Deva awa_Deva mai_Deva bho_Deva awa_Deva bho_Deva